Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Mwangana Nevukataneza mwalota vyuma vize vyamuzakamishile (1-4)
-
Kakwapwile muka-mangana ahashile kumulweza chize chilotako (5-13)
-
Ndanyele mwalomba kuli Kalunga amukafwe (14-18)
-
Mwalisa Kalunga hakusolola chuma chakusweka (19-23)
-
Ndanyele mwalweza mwangana chize chilota (24-35)
-
Omu chalumbunukilile chize chilota (36-45)
-
Ndanyele navamuvumbika kuli mwangana (46-49)
2 Mumwaka wamuchivali wachiyulo chaNevukataneza, Nevukataneza alotelenga vilota vyavivulu, kaha alizakaminyine chikuma,+ kahashilenga nakusavala tuloko.
2 Ngocho alwezele vatu vasanyike vapilishitu vaka-kulinga visava, navaka-kutaha, navaka-kupanda, navaKalateya mangana vezenga vamulweze vilota naloto. Kaha vejile, vemanyine kumeso enyi.+
3 Jino mwangana ambile kuli vakiko ngwenyi: “Ngunaloto chilota, kaha nguli nakusaka ngutachikize vyuma ngwalotanga mwomwo ngunalizakamina chikuma.”
4 VaKalateya vambile kuli mwangana mulilimi lyaAlamayiki+ ngwavo: “Ove mwangana, yoyanga haya myaka yosena. Tulweze etu vangamba jove chilota unaloto, kaha natukulweza ulumbunwiso wacho.”
5 Mwangana ambile kuli vaKalateya ngwenyi: “Omu mukiko ngunakase: Kachi nge kamweshi kungulweza chilota ngunaloto naulumbunwiso wachoko, navamiteta vipinji vipinji, kaha jizuvo jenu navajitenga kupwa vimbushu vyavatu vavavulu.
6 Oloze kachi nge namungulweza chilota ngunaloto naulumbunwiso wacho, kaha nangumihana mawana, nafweto, naulemu chikuma.+ Shikaho ngulwezenu chilota ngunaloto naulumbunwiso wacho.”
7 Vakiko vambile kuli mwangana kamuchivali ngwavo: “Ove mwangana, tulweze etu vangamba jove chilota unaloto, kaha natukulweza ulumbunwiso wacho.”
8 Jino mwangana ambile kuli vakiko ngwenyi: “Ngunamono muli nakulangisa kaha, mwomwo munatachikiza vyuma ngunakase.
9 Kachi nge kamweshi kungulweza chilota ngunalotoko, kaha muvosena nangumizangamisa mwomumwe. Munalivwasana kungulweza vyuma vyamakuli, vyakutangisa nakufwelela ngwenu nangwalumuna vishinganyeka vyami. Enu ngulwezenu chilota ngunaloto, kaha nangutachikiza ngwami namuhasa kungulweza ulumbunwiso wacho.”
10 VaKalateya vambile kuli mwangana ngwavo: “Hano hamavu kaheshi mutu mwahasa kulinga chumechi uli nakusaka ove mwanganako. Kakweshi mwangana wamunene chipwe nguvulu alwezaho lyehi vapilishitu vaka-kulinga visava, navaka-kutaha, navaKalateya vamulingile chuma chakufwana nganako.
11 Ove mwangana, chuma unatulweze kulinga chachikalu. Kakweshi mutu nahase kukulweza chilota choveko, kuvanga tulunga kaha, vaze kavatwama hamwe navatuko.”
12 Jino mwangana apihililile chikuma, kaha ahanyine lushimbi vanongese vaka-mangana vamuMbavilone vosena.+
13 Omu alingile nakase lyehi lushimbi, kaha vaze vaka-mangana nawa hinavasaka kuvajiha, vatondeletondele Ndanyele namasepa jenyi mangana navakiko vavajihe.
14 Halwola kana, Ndanyele ayile kuli Alyoke uze apwile mukulwane wavaka-kulama mwangana, uze vatumine ayenga nakujiha vaka-mangana vosena vamuMbavilone, kaha ashimutwilile nenyi mukuzangama.
15 Ndanyele ahulishile Alyoke uze apwile chilolo chamwangana ngwenyi: “Mwomwo ika mwangana nakashila lushimbi lwalukalu ngana?” Kaha Alyoke ahichililemo Ndanyele chihande chosena.+
16 Ngocho Ndanyele ayile kuli mwangana, kaha amulombele amuhaneko lwola numba jino akaye nakumulumbunwina chilota chenyi.
17 Jino Ndanyele ayile kuzuvo yenyi, kaha akahichililemo masepa jenyi vaHananyiya, naMishayele, naAzaliya chihande chosena.
18 Avalwezele valombe kuli Kalunga wamwilu avatetele nakuvalweza echi chuma chakusweka, kuchina Ndanyele namasepa jenyi navavanongesela kumwe navaka-mangana vamuMbavilone.
19 Jino Ndanyele vamulwezele echi chuma chakusweka muchakumwenesa amwene naufuku.+ Ngocho alishile Kalunga wamwilu.
20 Ndanyele ambile ngwenyi:
“Valisenga lijina lyaKalunga haya myaka yosena,
Mwomwo ikiye kaha ukwechi mangana nangolo.+
21 Eji kwalumunanga lwola najingonde,+
Eji kufumisanga vamyangana hamatanda nakuswanyisaho vamyangana veka,+
Eji kuhananga mangana kuli vaka-mangana, nachinyingi nawa kuli vaze vanangakana.+
22 Eji kusololanga vyuma vyakujiminyina navyevi vyakusweka,+
Atachikiza vyuma vili mumilima,+
Kaha kuli ikiye kukiko kwafuma kumunyika.+
23 Ove Kalunga kavakakuluka jami, nangukusakwilila nakukwalisa,
Mwomwo unanguhane mangana nangolo.
Unatulweze jino vyuma twakulombanga.
Unatulweze vyuma ali nakusaka mwangana.”+
24 Jino Ndanyele ayile kuli Alyoke uze vatongwele kuli mwangana anongese vaka-mangana vamuMbavilone.+ Ambile kuli ikiye ngwenyi: “Kanda naunongesa vaka-mangana vamuMbaviloneko. Ngutwale kuli mwangana ngukamulumbunwine chilota chenyi.”
25 Hahaze vene, Alyoke atwalile Ndanyele kuli mwangana, kaha ambile kuli ikiye ngwenyi: “Ngunawane lunga umwe hali vafunge vakuYuta+ uze nahase kukulumbunwina ove mwangana chilota chove.”
26 Jino mwangana ahulishile Ndanyele uze valukile ngwavo Mbeleteshaza+ ngwenyi: “Kutala chikupu unahase kungulweza chilota ngwalotanga naulumbunwiso wacho nyi?”+
27 Ndanyele amukumbulwile ngwenyi: “Kakweshi muka-mangana, chipwe muka-kutaha, chipwe kapilishitu muka-kulinga visava, chipwe muka-kuzachisa vatanganyika uze nahase kukulweza ove mwangana chuma chakusweka echi uli nakusakako.+
28 Oloze kwatwama Kalunga wamwilu uze apwa Muka-kusolola vyuma vyakusweka,+ kaha nakulweze ove mwangana Nevukataneza vyuma navikasoloka kumakumbi akukuminyina. Echi chikiko chilota walotanga, evi vikiko vyakumwenesa wamonanga omu wasavalanga hakahela kove:
29 “Ove mwangana, omu wasavalanga hakahela kove, waputukanga kushinganyeka vyuma navikasoloka kulutwe, kaha Muka-kusolola vyuma vyakusweka nakulweze vyuma navikasoloka.
30 Echi chuma chakusweka kavangulwezelecho mwomwo ngwavo ngwatwama namangana chikuma kuhambakana vatu vakuyoya vosenako. Oloze vanangulweze ngukulumbunwinecho mangana utachikize vyuma vili mumuchima wove.+
31 “Ove mwangana wapwanga nakutala, kaha wamonanga chifwanyisa chachinene. Echi chifwanyisa chapwanga nakumunyika chikuma, kaha chemananga kumeso ove. Chapwanga chakwivwisa woma.
32 Mutwe wachifwanyisa kana wapwanga waulu wakutomesa,+ tulo yacho namavoko acho apwanga apalata,+ kaha lijimo lyacho najitungi jacho vyapwanga vyaunengu.+
33 Mahinji acho apwanga afwelu,+ kaha vilyachilo vyacho vyapwanga vyakufutula fwelu naunonga.+
34 Kahomu wapwanga lika nakutala, wamonanga lilolwa nalipazuka kupili. Lilolwa kana kavalipazulanga namavokoko. Kaha lyalivetanga kuvilyachilo vyafwelu naunonga vyachize chifwanyisa nakuvichika chikichiki.+
35 Jino yize fwelu, naunonga, naunengu, napalata, naulu vyosena vyachikikanga chikichiki nakupwa nge muzungu wakuchizungwilo hangonde yanonga. Vyapekumukanga napeho, kaha kahasalanga nachimweko. Oloze lilolwa lize lyavetanga chize chifwanyisa lyalumukanga nakupwa pili yayinene, kaha yatohwanga nakufwika hamavu hosena.
36 “Echi chikiko chilota walotanga ove mwangana. Kaha natukulweza jino ulumbunwiso wacho.
37 Ove mwangana wavamyangana, ove vahana wangana,+ naundume, nangolo, naupahu kuli Kalunga wamwilu,
38 ove vahana wata hali vatu vosena vaze vatwama hamavu, natunyama vamuvipapa vosena, natujila vakutuka mwilu vosena,+ ove yove mutwe waulu wachize chifwanyisa.+
39 “Oloze omu naukafumaho wangana wove,+ nakukeza wangana weka. Wangana kana kaweshi kukapwa nangolo nge ou woveko. Kufumaho nakukeza wangana wamuchitatu waunengu uze naukayula hamavu hosena.+
40 “Wangana wamuchiwana naukapwa wakukola nge fwelu.+ Wangana kana naukachika nakunongesa mawangana osena awa nge muze fwelu yeji kupazwojolanga nakuchika vyuma vyosena.+
41 “Hakuwana nge vilyachilo naminwe vize wamonanga vyapwanga vyakufutula fwelu naunonga wamuka-kutenga vyuma vyaunonga, ngocho wangana kana kaweshi kukalinunga hamweko. Hakuwana nawa nge wamonanga fwelu yakufutula naunonga ututa, ngocho wangana kana naukapwako nangolo chindende mwomwo yafwelu.
42 Hakuwana nge minwe yakuvilyachilo yapwanga yakufutula fwelu naunonga, ngocho wangana kana naukapwa wangolo kaha nawa wakuhehela.
43 Hakuwana nawa nge fwelu yapwanga yakulifutula naunonga ututa, ngocho navakalifutula navatu. Oloze kaveshi kukalinunga hamweko, nge muze fwelu kayeshi kulifutula naunongako.
44 “Hamakumbi avamyangana vaze, Kalunga wamwilu mwakahakako wangana+ uze kaveshi kukanongesako.+ Wangana kana kaveshi kukauhana kuvatu vekako.+ Naukachika mawangana osena awa nakuwanongesa,+ kaha ukiko naukapwangako haya myaka yosena,+
45 nganomu wamonanga lilolwa nalipazuka kupili nakuchika fwelu, naunengu, naunonga, napalata, naulu.+ Lilolwa kana kavalipazulanga namavokoko. Kalunga Wamunene nakulweze ove mwangana vyuma navikasoloka kulutwe.+ Chilota unaloto chamuchano, kaha ulumbunwiso wacho nawa wamwenemwene.”
46 Jino Mwangana Nevukataneza afukamine chameso hamavu kumeso aNdanyele nakumuhana kalemesa. Alwezele vatu vahane Ndanyele wana navyuma vyalivumba lyamwaza.
47 Mwangana ambile kuli Ndanyele ngwenyi: “Chamuchano vene, Kalunga kove apwa Kalunga katulunga, apwa Mwata wavamyangana, kaha nawa Muka-kusolola vyuma vyakusweka, mwomwo unalumbununa chumechi chakusweka.”+
48 Kufumaho mwangana ahakile Ndanyele hachihela chachinene nakumuhana mawana amwaza amavulu. Amutongwele kupwa muka-kuyula ngalila yaMbavilone+ yosena kaha nawa mukulwane wavilolo muka-kutala vaka-mangana vamuMbavilone vosena.
49 Ndanyele alombele mwangana atongole Shatalake, naMeshake, naAvete-nengo+ kupwa vaka-kutala ngalila yaMbavilone, kaha mwangana alingile ngocho. Oloze Ndanyele azachililenga muchipango chamwangana.
Share
Share
NEW WORLD TRANSLATION OF THE HOLY SCRIPTURES (2013 REVISION)
Ndanyele 2
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk tum_Latn unk cjk_Latn unk cjk_Latn unk cjk_Latn unk cjk_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn ssw_Latn sot_Latn cjk_Latn kmb_Latn cjk_Latn tum_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang lin_Latn fij_Latn cjk_Latn eng_Latn